PANAGGUUMMONG
(Sinurat para iti 2009 DWCL International Grand Reunion, Hawaiian Hilton Village, Honolulu, Hawai’i, May 2, 2009)
Umaytayo amin ita iti salonan ti kebbakebba
Lagip laeng ti pagpuonan kadagitoy a duadua
Nga iti daytoy a rabii ket ti pananggibus aripapa
Ngamin ta kastoy ti saritaan: ti mutia ket iti ima
Ikutantayo daytoy kas panangikut kakaisuna nga alipaga
Nga iti barukongtayo ket ti sagrado nga apuy ti kararua
Saantayo a nagpapaudi kadagiti panaglak-am
Kadagiti adu a pannakidaya kadagiti pagnakman.
Datayo dagiti in-inabot’ Divine Word College iti saririt
A koma iti nagkaadu a pakasaritaan maipagtangtangsit
Ket ita daytoy ti aldaw ti panagtagiben manen
Panagsubli kadagiti amin a ladawan a nasken
Kas iti sirmata dagiti nasantuan nga aldaw
Nga iti likmot ti pagadalan ket di aglagaw
Tapno iti paripirip dagiti malem ket ti narayray a silaw
A kadagiti sulinek dagiti siled ket ti din pannakawaw
A kadagiti barukong ket adda kas tagainep
A kadagiti agragut a rikna ket ti darepdep
Nga iti udina ket ti naayat a panangipannakkel
Ti Divine Word College, pagadalan a basingkawel
Kadagiti magapuanan dagiti adalan a minuli
Kadagiti duduogan a tulagan para iti puli
Ta ti Divine Word, kadagiti pasiliona iti agnanayon
Ket ti awanan patingga a sursurona, agkankannayon
Ti awan patinggana a panagarapaap iti sursuro
A kadagiti bangkag ti puso ket ditoy nga agpullo
Ket ita, iti daytoy a panagguummong iti adayo
Ket ti ladawan iti barukong ti pagadalan nga inatayo
Iti saklotna ket dagiti amin nga imbagtayo
Nga iti labes dagiti oras ket ti panagkurno
Sagrapentayo ngarud ita ti basbas ti taripnong
Datayo nga iti pagadalan nga ina nagsalinong
Tapno kadagiti tiempo ti naunday a ngatangata
Ken ti pannakapatalged kadagiti adu a duadua
Manot’ naibati a kaasi, imbatit’ di nanglipat nga ili?
Mano met dagiti aniwaas ti kinaasinno ti naisubli?
Ti adda ita kadagiti maibinggas agguumong a balikas
Nga iti pananglaglagip ket napalabasen ti ranggas
Datayo amin ti kasilpo dagitoy: datayo ken aminen
Iti daytoy a taripnong dagiti amin a langenlangen
Datayo nga immadayo iti pagadalan tapno agsubli
Agapon kas iti init iti malem iti saklot natalimeng a rabii
Mano, mano kadatayo dagiti agsublit’ atiddog a lagip
A kadagiti sinilong ti pagadalan a dati ti agparipirip
Ket sadiay ti kasin-awan pay laeng a danum ti bubon
Nga iti bigat ket ti agur-uray a makaep-ep a daton?
Kastat’ Divine Word: sadiaytayo a nagsakdot’ adal
Sadiaytayo a kadagiti agdan daytoy ket nagpangal
Maysa iti kada addang, dua iti kada ubing a kibaltang
Ngem ta ti Divine Word College ti rugit’ panagimatang
Nga iti awanan ressat dagiti araraw a nabiag
Ket irurukma dagiti amin a sanaang iti kalasag
Iti panagguummongtayo a kas adalan a manglaglagip
Ket ti panangsaluad ti panagipateg ti sursuro iti isip
Aurelio Solver Agcaoili, PhD
University of Hawaii at Manoa, Honolulu, HI
ilo_Latn mri_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn glg_Latn cym_Latn